Xalqaro baxshichilik san’ati festivalini o‘tkazish chora-tadbirlari to‘g‘risida

O‘zbekiston Respublikasi Prezidentining “Xalqaro baxshichilik san’ati festivalini o‘tkazish to‘g‘risida” 2018-yil 1-noyabrdagi PQ-3990-son qaroriga muvofiq Vazirlar Mahkamasi qaror qiladi:
 1. Quyidagilar:
 Xalqaro baxshichilik san’ati festivalini o‘tkazish tartibi to‘g‘risidagi nizom 1-ilovaga muvofiq;
 Xalqaro baxshichilik san’ati festivalini 2019-yilda o‘tkazish bo‘yicha “yo‘l xaritasi” 2-ilovaga muvofiq tasdiqlansin.
 2. Mazkur qaror ijrosini nazorat qilish O‘zbekiston Respublikasi madaniyat vaziri B.S. Sayfullayev zimmasiga hamda Vazirlar Mahkamasining Madaniyat, san’at va yoshlar siyosati masalalari axborot-tahlil departamentiga yuklansin.
 1. Ushbu Nizom Xalqaro baxshichilik san’ati festivalini (keyingi o‘rinlarda Festival deb ataladi) o‘tkazish tartibini belgilaydi.
 2. Festival quyidagilarni nazarda tutgan holda o‘tkaziladi:
 sharq xalqlari folklor san’atining yetakchi janri bo‘lgan baxshichilikni keng targ‘ib qilish, folklor an’analari va qadriyatlarini saqlash, o‘rganish, targ‘ib etish, rivojlantirish va baxshichilik san’atining mohir ijrochilarini rag‘batlantirish;
 baxshichilik va dostonchilik san’atining tarixi, baxshilar va dostonchilar ijodini mukammal o‘rganish, xalq og‘zaki ijodi yodgorliklarini to‘plash, yosh avlod qalbida baxshichilik san’atiga bo‘lgan mehr-muhabbat tuyg‘ularini kamol toptirish, yosh avlodni mardlik, halollik, milliy va umuminsoniy qadriyatlar, ona yurtga va ajdodlar merosiga yuksak sadoqat ruhida tarbiyalash; 
 baxshichilik va dostonchilik san’atini rivojlantirish, baxshi-shoir, oqin va jirovlar ijodining sharq madaniyati va san’atidagi o‘rni hamda ahamiyatini yanada oshirish, o‘zbek dostonchiligi hamda boshqa xalqlarning turdosh va nomdosh folklor janrlarini qamrab olish, ular bilan ilmiy, ijodiy muloqotlar o‘tkazish va hamkorlik qilish, madaniy-ma’naviy munosabatlarni xalqaro miqyosda kengaytirishdan iborat.
 3. Festival har ikki yilda bir marta Tashkiliy qo‘mita tomonidan O‘zbekiston Respublikasi Prezidenti Administratsiyasi bilan kelishgan holda belgilangan hududda va muddatda o‘tkaziladi.
 4. Festival O‘zbekiston Respublikasi Madaniyat vazirligi (keyingi o‘rinlarda tashkilotchi deb ataladi) tomonidan tashkil etiladi va o‘tkaziladi.
 5. Festival doirasida quyidagi tadbirlar o‘tkaziladi:
 baxshichilik va dostonchilik san’atini rivojlantirish, baxshi-shoir, oqin va jirovlar ijodining sharq madaniyati va san’atidagi o‘rni hamda ahamiyatini yanada oshirish va boshqa masalalarga oid ilmiy-amaliy konferensiya (keyingi o‘rinlarda ilmiy-amaliy konferensiya deb ataladi); 
 xorijiy va O‘zbekiston baxshichilik san’ati ustalarining yakka konsertlari;
 baxshi-shoir, oqin va jirovlar hamda folklor jamoalarining Xalqaro ko‘rik-tanlovi (keyingi o‘rinlarda ko‘rik-tanlov deb ataladi);
 sayillar, mamlakatimizning dunyoga mashhur shaxslari hayoti va ijodiy faoliyati haqida zamonaviy usulda sahnalashtirilgan dastur namoyishlari;
 baxshichilik san’ati tarixiga oid ko‘rgazma, o‘zbek, fors, arab, ingliz va rus tillarida nashr etilgan ilmiy-tadqiqot asarlari hamda ilmiy-ma’rifiy adabiyotlar namoyishi. 
 Festival ko‘rik-tanlovning g‘oliblari va sovrindorlari ishtirokida tantanali taqdirlash marosimi va gala-konsert bilan yakunlanadi.
 6. Festivalga Tashkiliy qo‘mita tomonidan tasdiqlangan hay’at a’zolari va ishtirokchi sifatida har bir mamlakatdan 8 nafargacha kishidan iborat ijodiy delegatsiya (4 nafargacha ansambl tarkibi va 4 nafargacha ijodiy guruh a’zolari) taklif etiladi va ularning yashash, ovqatlanish, O‘zbekistonga kelib-ketish (uchinchi davlat orqali uchishlari ham), ichki transport va yo‘l xarajatlari tashkilotchi tomonidan qoplanadi. 
 Ko‘rik-tanlovda chiqish uchun fonogrammalardan foydalanishga ruxsat etilmaydi, lekin tarkibi 5 nafar musiqachidan ko‘p bo‘lmagan 1 ta cholg‘u ansambli (jonli) jo‘r bo‘lishi mumkin.
 Festivalda o‘z hisobidan ishtirok etish istagini bildirgan (ijodiy delegatsiyaning 8 nafargacha a’zolaridan tashqari) baxshichilik san’ati ijodkorlari, xorijiy davlatlardan taniqli folklorshunos olimlar, baxshi-shoir, oqin va jirovlar, ijodiy jamoalar, mutaxassislar va faxriy mehmonlar tashkilotchining taklifi asosida qatnashishi mumkin.
 7. Ko‘rik-tanlovda ishtirok etuvchilarga qo‘yiladigan talablar:
 konsertlarda chiqish tajribasiga ega bo‘lishi;
 o‘z davlatida yoki boshqa davlatlardagi tanlov va festivallarda qatnashgan bo‘lishi;
 tegishli madaniyat va san’at sohasidagi yuqori tashkilotlar yoki Festival direksiyalarining tavsiyanomasiga ega bo‘lishi.
 8. Ko‘rik-tanlovda ishtirok etishni istagan san’atkorlar va jamoalar ko‘rik-tanlov o‘tkaziladigan yilning 1-fevraliga qadar tashkilotchiga quyidagilarni taqdim etishlari lozim:
 ishtirok etish uchun ma’lumotnoma (rezyume);
 2 ta MR-3 yoki SD audio hamda 1 ta DVD diskda 30 daqiqalik taqdimot ijod namunasidan qo‘shiqlar;
 qo‘shiq matni va asar notalari;
 6 x 9 sm. o‘lchamdagi 3 dona rangli fotosurat.
 Taqdim etiladigan barcha hujjatlar o‘zbek, ingliz va rus tillarida tayyorlanishi zarur.
 9. Festival doirasida o‘tkaziladigan ilmiy-amaliy konferensiyada ishtirok etuvchilar quyidagilarni taqdim etishlari lozim:
 ishtirokchi ma’ruzasining 4-5 betdan iborat to‘la matni va 300 so‘zdan kam bo‘lmagan tezislari;
 ishtirok etish uchun ma’lumotnoma (rezyume);
 ma’ruza taqdimoti (prezentatsiya);
 ma’ruzaning o‘zbek, ingliz va rus tillariga tarjima qilingan matni;
 6 x 9 sm. o‘lchamdagi 3 dona rangli fotosurat.
 Konferensiyada ishtirok etishni istagan olim va mutaxassislar tomonidan ushbu hujjatlar Festival o‘tkaziladigan yilning 1-fevraliga qadar tashkilotchiga taqdim etilishi zarur.
 10. Ko‘rik-tanlov va ilmiy-amaliy konferensiyada ishtirok etuvchilarning ro‘yxati Tashkiliy qo‘mita tomonidan aniqlanib, Festival o‘tkaziladigan yilning 1-mart kuniga qadar ishtirokchilarga ma’lum qilinadi.
 11. O‘zbek, ingliz va rus tillari festivalning ishchi tillari etib belgilanadi.
 12. Festivalni tashkil etish va o‘tkazish bilan bog‘liq sarf-xarajatlar tashkilotchi tomonidan ishlab chiqilgan va belgilangan tartibda tasdiqlangan smeta asosida teng ulushlarda:
 O‘zbekiston Respublikasi Madaniyat vazirligi huzuridagi Madaniyat va san’atni rivojlantirish jamg‘armasi mablag‘lari; 
 Festival o‘tkazilishi belgilangan hududning mahalliy budjeti mablag‘lari;
 homiylik xayriyalari va qonunchilikda taqiqlanmagan boshqa manbalar hisobidan qoplanadi.
 13. Festivalning ishtirokchilari va xorijiy mehmonlari, shuningdek, xalqaro hay’at a’zolari Tashkiliy qo‘mita tomonidan Festival o‘tkaziladigan davr va hududda yotoqxona, ovqatlanish va belgilangan marshrut bo‘yicha transport bilan ta’minlanadilar.
 14. Festival xorijiy mehmonlarining O‘zbekiston hududida alohida mehmonxona va transport xarajatlari ularni taklif etgan mezbon tashkilot va muassasalar yoki mehmonlarning o‘zlari tomonidan qoplanadi. 
 Bunda O‘zbekiston Respublikasi hududida Festivalning barcha xorijiy ishtirokchilari va mehmonlari uchun ichki qatnovlar bo‘yicha avia va temir yo‘l chiptalari belgilangan tartibda sotiladi, mehmonxona haqi ham so‘mda qabul qilinadi.
 15. Ko‘rik-tanlov ishtirokchilarining chiqishlarini baholash uchun Tashkiliy qo‘mita tomonidan yetti kishidan iborat xalqaro hay’at tuziladi.
 Xalqaro hay’at tarkibiga yuqori malakali mutaxassislar, taniqli san’at va madaniyat arboblari, olimlar, tadqiqotchilar, amaliyotchilar, shuningdek, ishtirokchi davlatlardan tegishli sohalar namoyandalari taklif etiladi. 
 Xalqaro hay’at a’zolari Xalqaro hay’at raisini saylaydi. 
 Xalqaro Hay’at raisiga — 2000 AQSh dollari, hay’at a’zolariga — 1000 AQSh dollari miqdorida gonorar puli to‘lanadi. 
 16. Baholash jarayonida dostonchilik san’ati namunalarining asl milliy xususiyatlari, badiiy va estetik purma’noligi, ijrochilarning ijro mahorati, kiyinish va sahna madaniyati, ijro etiladigan kuy, nag‘ma va termalarning badiiy qiymati va o‘ziga xosligining aks etishi, xalq ijrochiligi usullarini egallaganlik darajasi, ijro uslublari va yo‘llarining mutanosibligi, bezakning badiiy saviyasi (kiyimlar, rekvizit) va uning milliy an’analarga mosligi, an’anaviy musiqa asboblaridan foydalanish asosiy mezon hisoblanadi.
 17. Xalqaro hay’at tomonidan ko‘rik-tanlov ishtirokchilarining chiqishlari ikkita yo‘nalish bo‘yicha baholanadi:
 Doston ijrochiligi yo‘nalishi;
 Cholg‘u ijrochiligi yo‘nalishi.
 18. Ko‘rik-tanlov g‘oliblari Tashkiliy qo‘mita tomonidan diplom, statuetka va quyidagi miqdorlarda pul mukofotlari bilan taqdirlanadi:
 “Gran-pri” — 7 000 AQSh dollari;
 I — o‘rin (har bir yo‘nalish bo‘yicha) 2 x 5 000 — 10 000 AQSh dollari;
 II — o‘rin (har bir yo‘nalish bo‘yicha ) 2 x 3 500 — 7 000 AQSh dollari;
 III — o‘rin (har bir yo‘nalish bo‘yicha) 2 x 2 500 — 5 000 AQSh dollari;
 Xalqaro hay’at qaroriga muvofiq loyiq nomzod topilmaganda “Gran-pri” berilmaydi. 
 Xalqaro hay’at qaroriga muvofiq faqatgina “Gran-pri” mukofoti bo‘linmaydi. I, II va III — o‘rinlarning pul mukofotlari bo‘linishi mumkin.
 Ko‘rik-tanlovda qatnashgan va sovrindor bo‘lmagan ishtirokchiga “Xalqaro baxshichilik san’ati festivali” Diplomanti diplomi beriladi.
 Ko‘rik-tanlov sovrindorlari “Xalqaro baxshichilik san’ati festivali”ning tantanali yopilish marosimi konsert dasturida qatnashishi shart.
 Ko‘rik-tanlovda sovrindor (laureat) bo‘lgan ishtirokchilar keyingi yillarda o‘tkaziladigan ushbu ko‘rik-tanlovda boshqa ishtirok etolmaydi, faxriy mehmon sifatida festivalga taklif etilishi mumkin. Ko‘rik-tanlovda qatnashib, o‘rin egallamagan ishtirokchi ko‘rik-tanlovda qayta qatnashish huquqiga ega.
 19. Tashkilotchi, ijodiy uyushmalar, jamg‘armalar va boshqa tashkilotlarning mustaqil ravishda hay’at a’zolari va muxlislar e’tirofiga sazovor bo‘lgan ishtirokchilar “Eng yosh baxshichilik san’ati ishtirokchisi”, “Muxlislar e’tirofiga sazovor bo‘lgan eng yaxshi ishtirokchi”, “Eng yaxshi cholg‘u ijrochisi” kabi nominatsiyalar va boshqa nominatsiyalar bo‘yicha maxsus diplom va 500 AQSh dollari miqdorida pul mukofoti bilan taqdirlanadilar. 
 Festivalning har bir qatnashchisiga “Xalqaro baxshichilik san’ati festivali”ning faol ishtirokchisi sertifikati beriladi. 
 20. Tashkilotchi quyidagi huquqlarga ega: 
 Festival qatnashchilarining ijrolarini efirga uzatish hamda boshqa tashkilotlarga translatsiya qilishi uchun ruxsatnoma berish; 
 Festivalni o‘tkazish va uning yakuni davomida tayyorlangan barcha turdagi audio, video, bosma va boshqa mahsulotlarni ishlab chiqarish va tarqatish; 
 Festivalda ishtirok etishni istagan jismoniy va yuridik shaxslar tomonidan Tashkiliy qo‘mitaga yuboriladigan materiallardan reklama maqsadida foydalanish; 
 Festivalga jahondagi yetakchi soha mutaxassislari va san’at namoyondalarini jalb etish.
 21. Festivalning har bir qatnashchisi o‘z tibbiy sug‘urtasiga ega bo‘lishi shart.
 22. O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi Festivalni tashkil etish va o‘tkazish uchun ajratilgan budjet mablag‘larining maqsadli ishlatilishini va to‘g‘ri to‘lanishini nazorat qiladi.